Fő intézkedések A Bizottság: ·az Europol támogatásával egységesebb adatgyűjtési kategóriákat határoz meg és megkönnyíti ezek alkalmazását, ami a jövőben az egész EU-ra kiterjedő, az Eurostaton keresztül megvalósuló adatgyűjtéshez vezethet, ·feltárja, hogy milyen intézkedéseket lehet hozni az ellopott kulturális javak tagállami adatbázisainak uniós szintű harmonizálására és összekapcsolására, beleértve az Interpol ellopott műalkotásokra vonatkozó adatbázisával való összekapcsolást is, ·továbbra is finanszírozza a kulturális javak nyomonkövethetőségének és felderítésének javítását célzó megoldások kidolgozását az ember okozta fenyegetésekkel (többek között a bűnözéssel) szembeni védelmük érdekében, valamint továbbra is foglalkozik a kulturális javak védelmének különböző aspektusaival, beleértve a nyomonkövethetőségi intézkedéseket, valamint a tiltott kereskedelem tárgyát képező kulturális javak felderítését és nyomon követését is, ·a kulturális javak tiltott kereskedelmét felveszi a Frontex határokon átnyúló bűncselekmények felderítésével foglalkozó készenléti alakulatának tisztviselői számára szervezett bevezető tanfolyamba, ·értékeli a meglévő digitális nyomozási eszközöket (beleértve a Bizottság által finanszírozottakat is) és előmozdítja a tagállamok ezekhez való hozzáférését, az Europol innovációs laboratóriumának támogatásával, ·feltérképezi a kulturális javak illegális kereskedelmét bűncselekménnyé nyilvánító és a Nicosiai Egyezményt végrehajtó tagállami nemzeti jogszabályokat. A tagállamokat a következőre ösztönözzük: ·hozzanak létre nemzeti adatbázisokat kifejezetten az ellopott kulturális javak számára, és kezeljék azokat megfelelően, ·jelentsék be az ellopott kulturális javakat az Interpolnak az Interpol ellopott műalkotásokra vonatkozó adatbázisán keresztül, ·osszák meg a kulturális javak tiltott kereskedelmét érintő ügyekre vonatkozó információkat az Europollal és az Interpollal a hírszerzési kép javítása érdekében, ·maximalizálják az EMPACT-ban rejlő lehetőségeket a kulturális javak tiltott kereskedelmét érintő ügyekben, többek között az érintett bűnözői hálózatokkal és illegális pénzmozgásokkal kapcsolatos nyomozások tekintetében, ·teljes mértékben használják ki az Europol és az Eurojust által a határokon átnyúló bűnüldözési és igazságügyi együttműködés terén nyújtott támogatást és szakértelmet, ·biztosítsanak megfelelő kapacitásépítést a nemzeti bűnüldöző és igazságügyi hatóságok számára például speciális bűnüldözési egységek és szakosodott ügyészi csoportok létrehozásával és képzésével, valamint a rutinellenőrzésekben részt vevő rendőr-, vám- és határőrtisztek alapvető képzésének biztosításával, ·hozzanak létre egyetértési megállapodásokat az illetékes bűnüldöző hatóságok és a kulturális örökséget ápoló illetékes intézmények között a lefoglalt vagy elkobzott kulturális javak megfelelő kezelésének és tárolásának biztosítása érdekében, ·támogassák az EU CULTNET hálózat megerősítését és munkájának folyamatosságát annak érdekében, hogy teljes mértékben kiaknázhatók legyenek a benne rejlő lehetőségek, ennek keretében egyebek mellett rendeljenek ki az Europolhoz megfelelő személyzetet, és dolgozzanak ki olyan közös intézkedéseket, mint például annak elősegítése, hogy a bűnüldöző hatóságok gyorsabban igénybe tudják venni a régészek vagy művészettörténészek szakértelmét, ·írják alá, erősítsék meg és hajtsák végre az Európa Tanács Nicosiai Egyezményét.